《泛照湖游天章二首》
宋代·吴奎

秦望奇峰北，天章野寺东。
石桥跨惊濑，云屋丽层穹。
片段磨礲密，高低结构雄。
盘基深凿岸，飞势耸凌空。
回却熙蒸日，虚含自远风。
谿山形胜聚，山川往来通。
竹影摇轩外，松声逼坐中。
孤烟惹樵叟，轻浪溅渔翁。
气象清无比，登临杳莫穷。
直须图画看，安得入神工。

作者简介：（1011—1068）潍州北海人，字长文。仁宗天圣五年进士。历知数州。累迁翰林学士，权知开封府。达于从政，应事敏捷，吏不敢欺，豪猾畏敛。英宗朝官至礼部侍郎。神宗即位，拜参知政事。以反对起用王安石，出知青州。卒谥文肃。